BCH สำลักวัคซีน (โมเดอร์นา)
มันเจ็บจี๊ดดดที่ต้นแขนขึ้นมาทันที..!! เมื่อเห็นงบไตรมาส 3/65 ของบริษัท บางกอก เชน ฮอสปิทอล จำกัด (มหาชน) หรือ BCH ที่พลิกมาขาดทุน 403 ล้านบาท
มันเจ็บจี๊ดดดที่ต้นแขนขึ้นมาทันที..!! เมื่อเห็นงบไตรมาส 3/65 ของบริษัท บางกอก เชน ฮอสปิทอล จำกัด (มหาชน) หรือ BCH ที่พลิกมาขาดทุน 403 ล้านบาท
13 พ.ย. 2565

มันเจ็บจี๊ดดดที่ต้นแขนขึ้นมาทันที..!! เมื่อเห็นงบไตรมาส 3/2565 ของบริษัท บางกอก เชน ฮอสปิทอล จำกัด (มหาชน) หรือ BCH ที่พลิกมาขาดทุน 403 ล้านบาท เมื่อเทียบกับไตรมาส 3/2564 ที่มีกำไรสุทธิสูงถึง 2,896 ล้านบาท โดยมีรายได้รวมอยู่ที่ 3,453 ล้านบาท ลดลง 56.7% เมื่อเทียบกับไตรมาส 3/2564 ที่มีรายได้รวมอยู่ที่ 7,978 ล้านบาท…
อุ๊ยตายว้ายกรี๊ด..! เกิดอีหยังกับ BCH ของ “หมอเฉลิม หาญพาณิชย์” กันละเนี่ย..?? ทำไมรายได้หายกำไรหดซะขนาดนี้..??
พอไปสืบเสาะหาต้นสายปลายเหตุ อ้อ…ที่แท้ BCH เกิดอาการสำลักวัคซีน (โมเดอร์นา) นี่เอง เนื่องจากในไตรมาสนี้ BCH ต้องบันทึกผลขาดทุนจากการลดมูลค่าสินค้าคงเหลือและเงินจ่ายล่วงหน้าที่เกี่ยวข้องกับวัคซีนทางเลือกโมเดอร์นาสูงถึง 1,597.6 ล้านบาท…
ต้องบอกว่า ก่อนหน้านี้วัคซีนโมเดอร์นาเคยเป็นตัวทำเงินให้กับ BCH เป็นกอบเป็นกำเลยน้า เนื่องจากช่วงแรก ๆ วัคซีนยังเข้าถึงได้ยาก ทำให้วัคซีนทางเลือกเป็นที่ไขว่คว้าของประชาชน มีการแห่จองกันล้นหลาม แม้วัคซีนโมเดอร์นาตอนนั้นราคาจะแพงหูฉี่ ตกเข็มละ 1,650 บาท…BCH ก็เลยตาโต กักตุนไว้เยอะ กะฟาดเนื้อ ๆ เน้น ๆ ว่างั้น..!!
แต่มันไม่เป็นอย่างที่คิดน่ะสิ เพราะหลักจากนั้นไม่นาน ภาครัฐก็นำเข้าวัคซีนทางเลือก ทั้งโมเดอร์นา ไฟเซอร์ และซิโนฟาร์ม มาฉีดฟรีให้กับประชาชน (งานนี้ไม่รู้ต้องการดัดหลังโรงพยาบาลเอกชนอ๊ะป่าว..?)
ผลที่ตามมาทำให้วัคซีนทางเลือกของโรงพยาบาลเอกชนต่าง ๆ กลายเป็นวัคซีนหมดอายุ เพราะขายไม่ออก แม้จะจัดโปรแรงงงส์ ลดกระหน่ำซัมเมอร์เซลแล้วก็ตามที ทำให้สต๊อกเหลือบานเบอะ…
เข้าทำนองตุนไว้เยอะ…ก็เจ็บเยอะอะนะ..!?
เป็นที่มาที่ทำให้ต้องบันทึกผลขาดทุนจากวัคซีนโมเดอร์นาจำนวน 1,597.6 ล้านบาท…
ส่งผลให้งวด 9 เดือนแรกปี 2565 มีกำไรสุทธิ 2,769 ล้านบาท ลดลง 39.3% เมื่อเทียบกับช่วงเดียวกันปีก่อนที่มีกำไรสุทธิ 4,365 ล้านบาท และมีรายได้รวม 16,113 ล้านบาท เพิ่มขึ้น 9.7% เมื่อเทียบกับช่วงเดียวกันปีก่อนที่มีรายได้รวม 14,691 ล้านบาท
มิน่าล่ะ ก่อนหน้านี้จึงเห็นแรงกระหน่ำขายหุ้น BCH ออกมาไม่ยั้งมือ ที่แท้นักลงทุนกังวลอาการสำลักวัคซีน (โมเดอร์นา) ของ BCH นี่เอง…
อ้อ…ที่เห็นรายได้จากกิจการโรงพยาบาลลดลงเกือบ 57% อยู่ที่ 3,428 ล้านบาท ก็อย่าเพิ่งตกใจ เพราะเกิดจากปีที่แล้วมีฐานรายได้ที่เกี่ยวข้องกับโควิดสูงนั่นเอง…
แต่คงเบาใจได้นี้ดนึง ตรงที่รายได้ที่ไม่เกี่ยวข้องกับโควิดฟื้นตัวอย่างมีนัยสำคัญ จากผู้ป่วยทั่วไปฟื้นตัวขึ้นจากฤดูฝน รวมถึงผู้ป่วยเฉพาะทางที่เพิ่มสูงขึ้น โดยเฉพาะผู้ป่วยประกันสังคม ซึ่งในไตรมาส 3/2565 มีจำนวน 994,287 ราย เพิ่มขึ้น 11.2% จากช่วงเดียวกันของปีก่อน ส่งผลให้รายได้จากโครงการประกันสังคมเพิ่มขึ้น 61.1% มาอยู่ที่ 1,208 ล้านบาท
เอาเถอะ..ว่ากันว่า BCH น่าจะสำลักวัคซีน (โมเดอร์นา) แค่ไตรมาสนี้เท่านั้น คงไม่ลากยาวไปถึงไตรมาส 4 หรอกมั้ง..!?
แต่ถ้ายังไม่หายอีกละก็ BCH คงไม่ใช่แค่สำลักวัคซีนแล้วล่ะ แต่อาจกลายเป็นลองโควิดไปแล้ว…
…อิ อิ อิ…